
ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 86 

Οργάνωση και λειτουργία του θεσμού 
της αναδοχής ανηλίκων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α. της παρ. 5 του άρθρου 9 του ν. 2082/1992 ( ΦΕΚ 
ΑΊ58) όπως τροποποιήθηκε με τις διατάξεις του άρ¬ 
θρου 65 παρ. 1 του ν. 2447/1996 (ΦΕΚ Α'278 ) «Κύρωση 
ως Κώδικα του σχεδίου νόμου Υιοθεσία, επιτροπεία και 
αναδοχή ανηλίκου, δικαστική συμπαράσταση, δικαστική 
επιμέλεια ξένων υποθέσεων και συναφείς ουσιαστικές, 
δικονομικές και μεταβατικές διατάξεις». 

β. Του άρθρου 90 του Κώδικα νομοθεσίας για την 
Κυβέρνηση και τα Κυβερνητικά Όργανα, που κυρώθηκε 
με το άρθρο πρώτο του π.δ. 63/2005 (ΦΕΚ Α'98). 

γ. Της υπ’ αριθμ. 1666/ΔΙΟΕ 89/13.1.2009 κοινής απόφα¬ 
σης του Πρωθυπουργού και του Υπουργού Οικονομίας 
και Οικονομικών «Καθορισμός αρμοδιοτήτων των Υφυ¬ 
πουργών Οικονομίας και Οικονομικών» (ΦΕΚ Β' 40). 

2. Το γεγονός ότι από τις διατάξεις του παρόντος 
π.δ., δεν προκαλείται πρόσθετη δαπάνη σε βάρος του 
κρατικού προϋπολογισμού, 

3. Την υπ’ αριθμ. 266/2008 γνωμοδότηση του Συμβου¬ 
λίου της Επικράτειας με πρόταση των Υπουργών Υγείας 
και Κοινωνικής Αλληλεγγύης, Δικαιοσύνης και του Υφυ¬ 
πουργού Οικονομίας και Οικονομικών, αποφασίζουμε: 

Αρθρο 1 

Ανάδοχη οικογένεια - Προϋποθέσεις 

1. Κατάλληλοι για να γίνουν ανάδοχοι, κατά την έν¬ 
νοια των άρθρων 1533 παρ. 4,1607 παρ. 1 εδ. 1,1655 του 
Αστικού Κώδικα και του άρθρου 9 του ν. 2082/1992, είναι 
οικογένειες αποτελούμενες από συζύγους με ή χωρίς 
παιδιά, ή, σε εξαιρετικές περιπτώσεις, μεμονωμένα άτο¬ 
μα (άγαμα ή διαζευγμένα ή χήρα) με ή χωρίς παιδιά, 
που μπορεί να είναι συγγενείς εξ αίματος ή εξ αγχι¬ 
στείας, οποιουδήποτε βαθμού με τον ανήλικο (συγγενική 
αναδοχή). Μεταξύ περισσοτέρων υποψηφίων ανάδοχων 
γονέων η επιλογή γίνεται υποχρεωτικά κατά τη σειρά 


αναφοράς του προηγούμενου εδαφίου, λαμβανομένης 
υπόψη και της διάταξης του άρθρου 2 παρ. 1, εδάφιο 
πρώτο και δεύτερο. 

Η συγγενική αναδοχή πρέπει να προτιμάται. 

2. Η τοποθέτηση ανηλίκου σε ανάδοχους γονείς επι¬ 
τρέπεται εφόσον πληρούνται σωρευτικά οι εξής προ¬ 
ϋποθέσεις: 

α) Οι ανάδοχοι γονείς πληρούν τα όρια ηλικίας και 
έχουν διαφορά ηλικίας από τον αναδεχόμενο, σύμφω¬ 
να με τα προβλεπόμενα από την εκάστοτε ισχύουσα 
νομοθεσία περί υιοθεσίας. 

β) Οι ανάδοχοι γονείς και οι συνοικούντες με αυτούς 
έχουν καλή ψυχική, διανοητική και σωματική υγεία, ιδίως 
μάλιστα δεν πάσχουν από χρόνια μεταδοτικά νοσήματα. 

γ) Οι ανάδοχοι γονείς και οι συνοικούντες με αυτούς 
δεν έχουν καταδικασθεί τελεσίδικα ή δεν εκκρεμεί σε 
βάρος τους ποινική δίωξη για τα αδικήματα εκείνα που 
επισύρουν έκπτωση από τη γονική μέριμνα, σύμφωνα 
με το άρθρο 1537 του Αστικού Κώδικα, καθώς και για 
τα προβλεπόμενα από την εκάστοτε ισχύουσα νομο¬ 
θεσία περί ναρκωτικών και περί εμπορίας ανθρώπων 
και οργάνων. 

δ) Οι ανάδοχοι γονείς έχουν αποδεδειγμένα τη δυνα¬ 
τότητα να καλύψουν τα βασικά έξοδα διατροφής, μόρ¬ 
φωσης και ιατρικής περίθαλψης του ανάδοχου τέκνου, 
διαθέτοντας επαρκείς προς τούτο οικονομικούς πόρους 
και καταβάλλοντας προσωπική φροντίδα. 

Οι προϋποθέσεις που αναφέρονται στις περιπτώσεις 
β, γ, και δ της παραγράφου αυτής πρέπει να συντρέχουν 
καθ’ όλη τη διάρκεια της αναδοχής. 

Αρθρο 2 

Ανήλικοι δυνάμενοι να τοποθετηθούν 
σε ανάδοχη οικογένεια 

1. Οι φυσικοί γονείς ή ο επίτροπος μπορούν, σύμφωνα 
με το άρθρο 1655 του Αστικού Κώδικα και τηρουμένων 
και των λοιπών σχετικών διατάξεων του Αστικού Κώ¬ 
δικα, να τοποθετήσουν το ανήλικο παιδί, με γνώμονα 
πάντα το συμφέρον του, σε ανάδοχη οικογένεια, κατά 
προτίμηση συγγενική, καταρτίζοντας μαζί της τη σχε¬ 
τική σύμβαση. 

Εάν τα ως άνω αναφερόμενα πρόσωπα το κρίνουν 
σκόπιμο, μπορούν να ζητήσουν τη συνδρομή του αρ¬ 
μόδιου φορέα, σύμφωνα με το άρθρο 5 του παρόντος, 
για εξεύρεση της κατάλληλης οικογένειας. 

2. Προκειμένου για τοποθέτηση ανηλίκου σε ανάδοχη 
οικογένεια, από νομικό πρόσωπο που έχει οριστεί επί¬ 
τροπός του κατά το άρθρο 1600 του Αστικού Κώδικα 
συνάπτεται μεταξύ του επιτρόπου, όπως αυτός κατά 
περίπτωση εκπροσωπείται νόμιμα, και των ανάδοχων 
γονέων σύμβαση, σύμφωνα με την οποία ο ανάδοχος 
γονέας αναλαμβάνει την πραγματική φροντίδα του ανη¬ 
λίκου, και όλες τις υποχρεώσεις που απορρέουν από 
τον Αστικό Κώδικα και το παρόν προεδρικό διάταγμα. 
Στη σύμβαση, που καταρτίζεται εγγράφως, γίνεται μνεία 
ότι ο ανάδοχος γονέας έλαβε γνώση του περιεχομένου 
των διατάξεων του Αστικού Κώδικα και του παρόντος 
προεδρικού διατάγματος και ότι αποδέχεται ανεπιφύ¬ 
λακτα τους όρους και τις προϋποθέσεις αυτών και τις 
από αυτά απορρέουσες δεσμεύσεις του. 

3. Για να τοποθετηθεί με δικαστική απόφαση ανήλι¬ 
κος σε ανάδοχη οικογένεια, πρέπει το συμφέρον του 
να επιβάλλει την ανάθεση της πραγματικής φροντίδας 
του σε τρίτους (ανάδοχους γονείς), ιδίως δε συγγενείς 
κατά το άρθρο 1 παρ. 1 του παρόντος είτε γιατί οι 
γονείς του αδυνατούν ή εμποδίζονται να ασκούν, κατά 
τρόπο ικανοποιητικό, εν όλω ή εν μέρει τη γονική μέρι¬ 
μνα, είτε γιατί ο επίτροπός του αδυνατεί ή εμποδίζεται 
να ανταποκριθεί στα καθήκοντά του που σχετίζονται 
με την εξασφάλιση της υγιούς σωματικής και πνευμα¬ 
τικής ανάπτυξης του ανηλίκου. Η αναδοχή ανηλίκου 
προκρίνεται ιδίως σε περιπτώσεις εκθέτων, ορφανών 
ή εγκαταλελειμμένων και από τους δύο γονείς τους 
ή προκειμένου περί εκτός γάμου μη αναγνωρισμένων 
τέκνων, από τη μητέρα τους, κακοποιημένων ή παραμε- 
λημένων από τους γονείς τους ή άλλους συνοικούντες, 
καθώς και ανηλίκων που διαβιούν σε ιδρύματα. 

Αρθρο 3 

Απαιτούμενα δικαιολογητικά 

1. Οι επιθυμούντες να γίνουν ανάδοχοι γονείς υπο¬ 
βάλλουν στον αρμόδιο για την εποπτεία της αναδοχής 
φορέα: 

α. Αίτηση, από την οποία να προκύπτει το ονοματε¬ 
πώνυμο, η διεύθυνση κατοικίας, η ηλικία τους και στην 
οποία πρέπει να αναφέρεται οπωσδήποτε τεκμηριωμένα 
ο λόγος που τους ωθεί να γίνουν ανάδοχοι γονείς. 

β. Πιστοποιητικό οικογενειακής κατάστασης. 

γ. Εκκαθαριστικό σημείωμα φόρου εισοδήματος των 
τριών τελευταίων ετών σε περίπτωση που δεν έχει ακό¬ 
μη εκδοθεί εκκαθαριστικό σημείωμα του τελευταίου οι¬ 
κονομικού έτους, αρκεί υπεύθυνη δήλωση του αιτούντος 
ότι έχει καταθέσει τη δήλωση φόρου εισοδήματος του 
τελευταίου οικονομικού έτους και ότι αναλαμβάνει την 
υποχρέωση να προσκομίσει το εκκαθαριστικό σημείωμα 
όταν εκδοθεί. 

δ. Πιστοποιητικό δημόσιου νοσηλευτικού ιδρύματος, 
από το οποίο να προκύπτει ότι δεν πάσχουν ο αϊτών 
και τα συνοικούντα με αυτόν πρόσωπα, από χρόνια 
μεταδοτικά νοσήματα. 

ε. Πιστοποιητικό περί μη θέσης σε δικαστική συμπα¬ 
ράσταση ή κίνησης σχετικής διαδικασίας από το πρω¬ 
τοδικείο του τόπου μόνιμης κατοικίας των αιτούντων 
και όσων συνοικούν με αυτούς. 

στ. Αντίγραφο τύπου Α' ποινικού μητρώου των ιδίων 
και των συνοικούντων με αυτούς ενηλίκων μελών, από 
το οποίο να προκύπτει ότι δεν έχουν καταδικασθεί τελε¬ 
σίδικα για αδίκημα από εκείνα που επισύρουν, σύμφωνα 


με το άρθρο 1537 του Αστικού Κώδικα, έκπτωση από τη 
γονική μέριμνα ή για κακοποίηση ή παραμέληση ανηλί¬ 
κου ή για εγκλήματα κατά της γενετήσιας ελευθερίας 
ή για παράβαση της ισχύουσας νομοθεσίας περί ναρ¬ 
κωτικών ή περί εμπορίας ανθρώπων ή οργάνων. 

ζ. Πιστοποιητικό ότι δεν έχει ασκηθεί ποινική δίωξη για 
τα προβλεπόμενα ανωτέρω υπό στοιχείο στ αδικήματα, 
καθώς και πιστοποιητικό, εκδιδόμενο από την Εισαγγε¬ 
λία του τόπου της μόνιμης κατοικίας τους, ότι δεν είναι 
φυγόδικοι ή φυγόποινοι για τα ίδια αδικήματα. 

Μετά την προσκόμιση των ανωτέρω δικαιολογητικών 
από τους ενδιαφερομένους, ο αρμόδιος φορέας υπο- 
χρεούνται να διεξαγάγει κοινωνική έρευνα προκειμένου 
να διαπιστωθεί η καταλληλότητα των υποψηφίων ανά¬ 
δοχων γονέων προς εγγραφή τους στο Μητρώο του 
άρθρου 6 παρ. 1 του παρόντος. Κατά την κρίση για την 
καταλληλότητα εκτιμάται ιδιαίτερα η συμμετοχή του 
αιτούντος σε ταχύρρυθμο πρόγραμμα εκπαίδευσης υπο¬ 
ψηφίων ανάδοχων γονέων, η οποία αποδεικνύεται από 
σχετική βεβαίωση. Με την ολοκλήρωση της έρευνας, 
η οποία διεξάγεται και περατούται εντός εξαμήνου, ο 
φορέας διαβιβάζει άμεσα την απόφασή του στο Ινστι¬ 
τούτο Κοινωνικής Προστασίας και Αλληλεγγύης προς 
εγγραφή του υποψήφιου ανάδοχου γονέα στο ως άνω 
Μητρώο. 

2. Προκειμένου για τοποθέτηση ανηλίκου σε ανάδοχη 
οικογένεια με δικαστική απόφαση ή κατόπιν σύμβασης 
καταρτισθείσας μεταξύ νομικού προσώπου που έχει 
οριστεί επίτροπος, κατά το άρθρο 1600 του Αστικού 
Κώδικα, και του ανάδοχου γονέα, απαιτούνται τα κάτωθι 
δικαιολογητικά: 

α. Επί ορφανών, ληξιαρχική πράξη θανάτου των γο¬ 
νέων και βεβαίωση της αρμόδιας αρχής ότι η επιμέλεια 
του τέκνου δεν έχει ανατεθεί σε άλλο φυσικό πρόσω¬ 
πο. 

β. Επί τέκνων μονογονεϊκών οικογενειών, αίτηση του 
γονέα. 

γ. Επί εγκαταλελειμμένων και από τους δύο γονείς 
ή έκθετων ή κακοποιημένων ή παραμελημένων τέκνων, 
οιοδήποτε δημόσιο έγγραφο ή άλλο αποδεικτικό στοι¬ 
χείο αρμόδιου κατά νόμο οργάνου από το οποίο να 
προκύπτει το γεγονός της εγκατάλειψης ή έκθεσης ή 
κακοποίησης ή παραμέλησης του ανηλίκου. 

δ. Τελεσίδικη δικαστική απόφαση διορισμού του επι¬ 
τρόπου. 

Αρθρο 4 

Παροχές και διευκολύνσεις σε ανάδοχους γονείς 

1. α. Στους ανάδοχους με δικαστική απόφαση ή με 
σύμβαση κατά το άρθρο 2 παρ. 1 εδάφιο δεύτερο του 
παρόντος, γονείς, και για όσο χρονικό διάστημα διαρκεί 
η αναδοχή, παρέχεται η προβλεπόμενη από την υπουρ¬ 
γική απόφαση του άρθρου 9 παρ. 5 του ν. 2082/1992, 
όπως ισχύει, οικονομική ενίσχυση για την κάλυψη των 
τρεχουσών αναγκών του ανηλίκου. 

β. Οι ανάδοχοι γονείς, κατόπιν προηγούμενης αιτιολο¬ 
γημένης απόφασης της διοίκησης του φορέα που έχει 
την ευθύνη της εποπτείας της συγκεκριμένης αναδοχής, 
ενισχύονται οικονομικά από τον προϋπολογισμό του 
φορέα, στο πλαίσιο της παρεχόμενης κατά τα ανωτέρω 
ενίσχυσης, προκειμένου να αντεπεξέλθουν σε ειδικές 
δαπάνες, αναγκαίες για την προσωπική φροντίδα και 
την ομαλή ανάπτυξη του ανηλίκου, ιδίως σε δαπάνες ορ- 

θοδοντικής, λογοθεραπείας, φυσικοθεραπείας ή άλλης 
εξειδικευμένης θεραπείας. Οι παραπάνω αναφερόμενες 
ανάγκες πρέπει να αποδεικνύονται από γνωμάτευση 
ειδικού ιατρού. 

γ. Στην περίπτωση αναδοχής, σύμφωνα με το άρθρο 
2 παρ. 1 εδάφιο πρώτο του παρόντος, τότε μόνο κατα¬ 
βάλλεται οικονομική ενίσχυση στους ανάδοχους γονείς, 
όταν ο υπόχρεος προς καταβολή διατροφής στον ανή¬ 
λικο αδυνατεί να την παράσχει. Η αδυναμία καταβολής 
διατροφής πρέπει να προκύπτει, ιδίως από προσαγωγή 
πιστοποιητικού απορίας ή από εκκαθαριστικό φόρου 
εισοδήματος των τριών τελευταίων ετών. 

2. Ο ανήλικος που τοποθετείται σε ανάδοχη οικογέ¬ 
νεια και για όσο χρονικό διάστημα διαρκεί η αναδοχή 
καλύπτεται ιατροφαρμακευτικά από τον ασφαλιστικό 
οργανισμό του έχοντος την επιμέλειά του. Σε περί¬ 
πτωση που ο έχων την επιμέλεια του ανηλίκου είναι 
ανασφάλιστος ή ο ανήλικος προστατεύεται από φορείς 
πρόνοιας, εκδίδεται πιστοποιητικό απορίας από τις αρ¬ 
μόδιες υπηρεσίες. 

3. Οι ανήλικοι που προέρχονται από ιδρύματα και 
τοποθετούνται σε ανάδοχες οικογένειες, καθώς και οι 
ανήλικοι που τοποθετούνται σε ανάδοχη οικογένεια με 
δικαστική απόφαση ή κατόπιν σύμβασης μεταξύ των 
φυσικών γονέων ή του επιτρόπου, που είναι φυσικό 
πρόσωπο, με την ανάδοχη οικογένεια, στις περιπτώσεις 
κατά τις οποίες ο υπόχρεος προς καταβολή διατροφής 
στον ανήλικο αδυνατεί να την παράσχει, εγγράφονται 
κατά προτεραιότητα και φοιτούν δωρεάν στους παι¬ 
δικούς και βρεφονηπιακούς σταθμούς αρμοδιότητας 
των πρωτοβάθμιων Ο.Τ.Α. του τόπου κατοικίας των 
ανάδοχων γονέων. Ομοίως γίνονται δεκτοί, κατά προ¬ 
τεραιότητα, χωρίς κλήρωση και χωρίς περιορισμό στα 
νηπιαγωγεία και στα ολοήμερα δημοτικά σχολεία όπου 
αυτά υπάρχουν. Επίσης, φιλοξενούνται, κατά προτεραιό¬ 
τητα, στις παιδικές εξοχές και τα Κέντρα Οικογενειακών 
Διακοπών που λειτουργούν στο πλαίσιο του κρατικού 
προγράμματος. 

4. Σε ανάδοχους γονείς, οι οποίοι έχουν επιδείξει 
εξαιρετικό ενδιαφέρον, πέρα των επιβαλλομένων από 
τις διατάξεις του Αστικού Κώδικα και του παρόντος 
υποχρεώσεων για την πραγματική φροντίδα του τέκνου 
που αναδέχθηκαν, είναι δυνατό να απονέμονται τιμητι¬ 
κές διακρίσεις από τον Υπουργό Υγείας και Κοινωνικής 
Αλληλεγγύης 

Αρθρο 5 

Εποπτεία της αναδοχής 

1. Η εποπτεία της αναδοχής, σύμφωνα με το νόμο και 
τις ειδικότερες ρυθμίσεις του παρόντος, ανατίθεται, 
κατά περίπτωση, στους εξής φορείς: 

α. Στις Μονάδες Κοινωνικής Φροντίδας, οι οποίες απο¬ 
τελούν ανεξάρτητα Νομικά Πρόσωπα Δημοσίου Δικαίου, 
υπό την εποπτεία της οικείας Διοίκησης Υγειονομικής 
Περιφέρειας (Δ.Υ.ΠΕ.) και του Υπουργείου Υγείας και 
Κοινωνικής Αλληλεγγύης, για τους ανηλίκους που έχουν 
υπό την προστασία τους. 

β. Στις Διευθύνσεις Κοινωνικής Πρόνοιας ή, κατά περί¬ 
πτωση, στα Τμήματα Πρόνοιας των Διευθύνσεων Υγείας 
και Πρόνοιας των Νομαρχιακών Αυτοδιοικήσεων, για 
τους ανηλίκους των οποίων η επιτροπεία έχει ανατεθεί 
σε νομικά πρόσωπα ιδιωτικού δικαίου μη κερδοσκοπικού 
χαρακτήρα κατά το άρθρο 1600 του Αστικού Κώδικα. 


γ. Στα δημοτικά βρεφοκομεία για τους ανηλίκους που 
έχουν υπό την προστασία τους. 

2. Ο αρμόδιος για την εποπτεία της αναδοχής φορέας 
υποχρεούταί: 

α. να οργανώνει επισκέψεις οργάνων του τακτικά μια 
φορά το μήνα και εκτάκτως όποτε το κρίνει σκόπι¬ 
μο στην ανάδοχη οικογένεια, για να διαπιστώνει τους 
όρους διαβίωσης και ανατροφής του τοποθετηθέντος 
ανηλίκου. Οι επισκέψεις μπορεί να γίνονται και χωρίς 
προειδοποίηση των ανάδοχων γονέων, 
β. να καταβάλλει τακτικά την οικονομική ενίσχυση του 
άρθρου 4 παρ. 1 του παρόντος, 
γ. να χορηγεί τη σχετική βεβαίωση στους ανάδοχους 
γονείς έτσι ώστε να τους παρέχονται οι διευκολύνσεις 
που προβλέπονται στο άρθρο 4 παρ. 3 του παρόντος, 
δ. να συνεργάζεται εποικοδομητικά με τους ανάδο¬ 
χους γονείς και να τους διευκολύνει, κατά το μέτρο 
του δυνατού, στην άσκηση των καθηκόντων τους ως 
ανάδοχων γονέων, 

ε. να επιλαμβάνεται αμέσως επειγουσών περιπτώσεων 
που αφορούν τον ανήλικο ευθύς μόλις ειδοποιηθεί από 
τον ανάδοχο γονέα ή τρίτο, 
στ. να παρέχει τις αναγκαίες συμβουλές στους ανάδο¬ 
χους γονείς για θέματα που αφορούν την όλη λειτουρ¬ 
γία του οικογενειακού περιβάλλοντος και μπορούν να 
επηρεάσουν την ομαλή διαβίωση του ανηλίκου, 
ζ. να συμπεριφέρεται προς τους ανάδοχους γονείς 
με τον επιβαλλόμενο σεβασμό χωρίς καμιά διάκριση 
λόγω κοινωνικής ή οικονομικής κατάστασης ή πολιτικών 
ή θρησκευτικών πεποιθήσεών τους, τηρώντας κατά τα 
λοιπά τις διατάξεις του νόμου 3304/2005, όπως κάθε 
φορά ισχύει, 

η. να τηρεί το Ειδικό Μητρώο του άρθρου 6 παρ. 2 
του παρόντος. 

3. Ο αρμόδιος για την εποπτεία της αναδοχής φορέας, 
συντάσσει και αποστέλλει ανά εξάμηνο στο αρμόδιο 
Δικαστήριο έκθεση σχετικά με τις αναφερόμενες στην 
παρ. 2 δράσεις του, εάν δεν προκόψει ανάγκη για έκτα¬ 
κτη ενημέρωσή του. Αντίγραφο της έκθεσης διαβιβάζε¬ 
ται από τον ίδιο φορέα και στο Ινστιτούτο Κοινωνικής 
Προστασίας και Αλληλεγγύης, προκειμένου να κατα- 
χωρηθεί στο αρχείο του Εθνικού Μητρώου Ανάδοχων 
Γονέων, του άρθρου 6 παρ. 1 του παρόντος. 

Αρθρο 6 

Μητρώα αναδοχών ανηλίκων 

1. Στο Ινστιτούτο Κοινωνικής Προστασίας και Αλληλεγ¬ 
γύης τηρείται το «Εθνικό Μητρώο Ανάδοχων Ανηλίκων», 
στο οποίο καταχωρίζονται όσοι έχουν κριθεί, με τη 
διαδικασία του άρθρου 3 του παρόντος, ως κατάλληλοι 
ανάδοχοι γονείς. Με απόφαση των Υπουργών Δικαιοσύ¬ 
νης και Υγείας και Κοινωνικής Αλληλεγγύης, μετά από 
προηγούμενη σύμφωνη γνώμη της Αρχής Προστασίας 
Δεδομένων Προσωπικού Χαρακτήρα, καθορίζονται η 
διαδικασία και τα στοιχεία που εισάγονται στο Εθνικό 
Μητρώο Ανάδοχων Ανηλίκων και ρυθμίζεται κάθε ανα¬ 
γκαία λεπτομέρεια. 

2. Σε κάθε φορέα, αρμόδιο για την εποπτεία της ανα¬ 
δοχής, τηρείται Ειδικό Μητρώο, στο οποίο εμφαίνεται 
το ονοματεπώνυμο του φυσικού γονέα ή του επιτρόπου 
ή η επωνυμία του επιτρόπου στις περιπτώσεις διορι¬ 
σμού νομικών προσώπων ως επιτρόπων, σύμφωνα με 
το άρθρο 1600 του Αστικού Κώδικα, το ονοματεπώνυμο 

του ανάδοχου γονέα, το ονοματεπώνυμο του τοποθετη- 
θέντος ανηλίκου, η διεύθυνση κατοικίας του ανάδοχου 
γονέα, η τυχόν επιμόρφωσή του και οποιοδήποτε άλλο 
συναφές στοιχείο κρίνεται αναγκαίο. Ο ανάδοχος γο¬ 
νέας οφείλει να ενημερώνει αμελλητί για οποιαδήποτε 
μεταβολή σχετικά με τα στοιχεία του προηγούμενου 
εδαφίου τον αρμόδιο φορέα, ο οποίος υποχρεούται, ανά 
εξάμηνο, να αποστέλλει τις μεταβολές στο Ινστιτούτο 
Κοινωνικής Προστασίας και Αλληλεγγύης. 

3. Τα αρχεία της προηγούμενης παραγράφου εμπί¬ 
πτουν στις ρυθμίσεις της εκάστοτε ισχύουσας νομοθε¬ 
σίας για την προστασία των προσωπικών δεδομένων 
και του ιδιωτικού βίου. Οι πληροφορίες που αφορούν 
τους ανάδοχους γονείς συνιστούν ευαίσθητα προσω¬ 
πικά δεδομένα. 

4. Η αναδοχή ανηλίκου που γίνεται με σύμβαση 
αναγγέλλεται υποχρεωτικά, χωρίς καθυστέρηση, στην 
αρμόδια κοινωνική υπηρεσία. Το βάρος της αναγγε¬ 
λίας φέρουν αυτοτελώς τόσο οι φυσικοί γονείς ή ο 
επίτροπος όσο και οι ανάδοχοι γονείς. Παράλειψη 
αναγγελίας της αναδοχής από τον ανάδοχο γονέα 
ή αδικαιολόγητα καθυστερημένη αναγγελία συνεπά¬ 
γεται (και για όσο χρονικό διάστημα δεν γίνεται η 
αναγγελία) στέρηση των ευεργετημάτων του άρθρου 
4 του παρόντος. 

Σε περίπτωση αναδοχής που διατάσσεται με δικα¬ 
στική απόφαση, η αναγγελία γίνεται εντός εύλογου 
χρόνου με επιμέλεια του Γραμματέα του δικάσαντος 
Δικαστηρίου προς στην αρμόδια κατά περίπτωση κοι¬ 
νωνική υπηρεσία. 

Αρθρο 7 

Ταχύρρυθμα προγράμματα επιμόρφωσης 

1. Οι αρμόδιοι για την τοποθέτηση ανηλίκων σε ανά- 
δοχη οικογένεια φορείς υποχρεούνται στη διενέργεια, 
αυτοτελώς ή από κοινού με άλλους επιστημονικούς 
φορείς, ταχύρρυθμων προγραμμάτων επιμόρφωσης 
υποψηφίων ανάδοχων γονέων. Οι ανωτέρω φορείς δύ- 
νανται επίσης, να οργανώνουν και να εκτελούν προ¬ 
γράμματα συνεχιζόμενης εκπαίδευσης των ανάδοχων 
γονέων στους οποίους έχει ήδη τοποθετηθεί ανήλικος, 
κατά τις διατάξεις του παρόντος. Με απόφαση του 
Υπουργού Υγείας και Κοινωνικής Αλληλεγγύης, ορίζεται 
το περιεχόμενο των ανωτέρω προγραμμάτων, η χρονική 
διάρκεια, ο τρόπος διεξαγωγής και κάθε άλλη σχετική 
λεπτομέρεια. 

2. Η εκπαίδευση γίνεται από εξειδικευμένους επιστή¬ 
μονες που ορίζει ο φορέας, ιδίως νομικούς, ψυχολό¬ 
γους και κοινωνικούς λειτουργούς στους εκπαιδευτές 
δύναται να καταβάλλεται αποζημίωση, το ύψος της 
οποίας ορίζεται με κοινή απόφαση των Υπουργών Οι¬ 
κονομίας και Οικονομικών και Υγείας και Κοινωνικής 
Αλληλεγγύης. 

3. Μετά το πέρας των ταχύρρυθμων προγραμμάτων 
επιμόρφωσης, οι υποψήφιοι ανάδοχοι γονείς που συμμε¬ 
τείχαν σε αυτά, λαμβάνουν βεβαίωση παρακολούθησης 
αυτών από τον φορέα. 


Αρθρο 8 

Κυρώσεις 

1. Ο ανάδοχος γονέας που παραβαίνει τις διατάξεις του 
παρόντος διατάγματος, πέρα από άλλες κυρώσεις που 
προβλέπουν κείμενες διατάξεις, χάνει την ιδιότητα του ανά¬ 
δοχου γονέα για ένα έτος από την έκδοση της σχετικής 
διαπιστωτικής απόφασης του φορέα. Σε περίπτωση υπο¬ 
τροπής η ιδιότητα του ανάδοχου γονέα χάνεται οριστικά. 

2. Ειδικότερα, ο ανάδοχος γονέας που καταδικάσθηκε 
τελεσίδικα για αδίκημα από εκείνα που επισύρουν, σύμ¬ 
φωνα με το άρθρο 1537 του Αστικού Κώδικα, έκπτωση 
από τηγονική μέριμνα ή για κακοποίηση ή παραμέληση 
ανηλίκου ή για εγκλήματα κατά της γενετήσιας ελευ¬ 
θερίας ή για παράβαση της ισχύουσας νομοθεσίας περί 
ναρκωτικών ή περί εμπορίας ανθρώπων ή οργάνων, εκ¬ 
πίπτει αυτοδίκαια της ιδιότητας του ανάδοχου γονέα 
και δεν δύναται να κριθεί στο μέλλον ανάδοχος γονέας 
δια βίου, επιφυλασσομένων των διατάξεων των άρθρων 
1662 και 1663 του Αστικού Κώδικα. Η σχετική απόφαση 
κοινοποιείται στον ανάδοχο γονέα και στο Ινστιτούτο 
Κοινωνικής Προστασίας και Αλληλεγγύης προκειμένου 
να καταχωρηθεί στο Μητρώο του άρθρου 6 παρ. 1. 

3. Υπάλληλοι των αρμόδιων υπηρεσιών, που υπαίτια 
παραβαίνουν τις διατάξεις του παρόντος διατάγματος, 
ελέγχονται πειθαρχικώς, κατά τις διατάξεις του Υπαλ¬ 
ληλικού Κώδικα ή άλλων ειδικών νόμων, επιφυλασσο- 
μένης και τυχόν ποινικής ευθύνης τους. 

Αρθρο 9 
Έναρξη ισχύος 

1. Η ισχύς του παρόντος αρχίζει από τη δημοσίευσή 
του στην Εφημερίδα της Κυβερνήσεως. 

2. Οι ρυθμίσεις των άρθρων 5 και 6 του παρόντος δια¬ 
τάγματος εφαρμόζονται και στις αναδοχές που έχουν ήδη 
τελεσθεί και λειτουργούν κατά την έναρξη ισχύος του. Οι 
αρμόδιοι φορείς εποπτείας των υφιστάμενων αναδοχών 
υποχρεούνται όπως, εντός προθεσμίας ενός έτους από 
τη δημοσίευση του παρόντος διατάγματος, προβούν στην 
καταχώρηση που προβλέπεται στο άρθρο 6 παρ. 1 και στην 
αναγγελία που προβλέπεται στο άρθρο 6 παρ. 4 αυτού. 

3. Σύμφωνα με το άρθρο 65 παρ. 2 εδ. 2 του ν. 2447/1996 
καταργούνται οι διατάξεις των άρθρων 10 και επόμενα 
του π.δ. 337/1993. 

Στους Υπουργούς Οικονομίας και Οικονομικών, Δικαιο¬ 
σύνης, Υγείας και Κοινωνικής Αλληλεγγύης αναθέτουμε 
τη δημοσίευση και εκτέλεση του διατάγματος αυτού. 

Αθήνα, 8 Ιουλίου 2009 

